
PËR DISA SHTESA DHE NDRYSHIME NË VENDIMIN NR. 545, DATË 11.8.2011, TË KËSHILLIT TË MINISTRAVE, “PËR MIRATIMIN E STRUKTURËS DHE TË NIVELEVE TË PAGAVE TË NËPUNËSVE CIVILË/NËPUNËSVE, ZËVENDËSMINISTRIT DHE NËPUNËSVE TË KABINETEVE, NË KRYEMINISTRI, APARATET E MINISTRIVE TË LINJËS, ADMINISTRATËN E PRESIDENTIT, KUVENDIT,  KOMISIONIT QENDROR TË ZGJEDHJEVE, PROKURORINË E PËRGJITHSHME, DISA INSTITUCIONE TË PAVARURA, INSTITUCIONET NË VARËSI TË KRYEMINISTRIT, INSTITUCIONET NË VARËSI TË MINISTRAVE TË LINJËS DHE ADMINISTRATËN E PREFEKTIT”, TË NDRYSHUAR 

Në mbështetje të nenit 100 të Kushtetutës, të nenit 4/2, të ligjit nr. 10405, datë 24.3.2011, “Për kompetencat për caktimin e pagave dhe të shpërblimeve”, të nenit 7, të ligjit nr. 152/2013, “Për nëpunësin civil”, të ligjit nr. 9584, datë 17.7.2006, “Për pagat, strukturat dhe shpërblimet e institucioneve të pavarura kushtetuese dhe institucioneve të tjera të pavarura, të krijuara me ligj”, dhe të ligjit nr. 160/2014, “Për buxhetin e vitit 2015”, me propozimin e ministrit të Shtetit për Inovacionin dhe Administratën Publike dhe ministrit të Financave, Këshilli i Ministrave

VENDOSI:

1. Në vendimin nr. 545, datë 11.8.2011, të Këshillit të Ministrave, të ndryshuar, bëhen këto shtesa dhe ndryshime:
a) Në pikën 1/3 bëhen shtesat e mëposhtme:
i) Në shkronjën “b” shtohet emërtesa “Agjencia Kombëtare e Zonave të Mbrojtura”; 
ii) Në shkronjën “c” shtohen emërtesat “Arkivi Shtetëror i Sistemit Gjyqësor” dhe “Inspektorati Shtetëror i Ujërave”;
b) Në lidhjen nr. 3, që përmendet në pikën 3, të vendimit në fuqi, në nënndarjen “Komisioneri për Mbikëqyrjen e Shërbimit Civil”, kategoria e pagës për punonjësit e pozicionit  “inspektor”  bëhet III-a;  
c) Pika 4/1 riformulohet, si më poshtë vijon: 
“4/1. “Specialistët”, “Përgjegjësit e sektorit” apo “Drejtorët e drejtorive”, të cilët punojnë në pozicione që lidhen me procesin e informatizimit të administratës publike dhe kërkojnë, në mënyrë të detyrueshme, diplomë universitare të nivelit “Master i Shkencave/Master Profesional /Bachelor” apo të barasvlefshme me to, sipas legjislacionit të arsimit të lartë, në degët “Inxhinieri elektronike”,”Inxhinieri informatike”, “Informa-tikë”, “Inxhinieri  telekomunikacioni”, “Teknologji informacioni” apo “Shkenca kompjuterike”, në masën:
- 15 000 (pesëmbëdhjetë mijë) lekë në muaj, për nëpunësit e strukturave të TIK, të cilët punojnë me bazat e të dhënave shtetërore, në institucionet e përcaktuara në pikat 1/1, 1/2 dhe 1/3, të këtij vendimi. 
Aplikimi i kësaj shtese bëhet vetëm në rastet kur institucionet kanë krijuar baza të të dhënave shtetërore, të miratuara e të regjistruara pranë Autoritetit Rregullator Koordinues të Bazave të të Dhënave Shtetërore, sipas legjislacionit në fuqi. 
- 7 500 (shtatë mijë e pesëqind) lekë në muaj, për nëpunësit e tjerë të strukturave të TIK, të institucioneve të përcaktuara në pikat 1/1, 1/2 dhe 1/3, të këtij vendimi, të cilët nuk punojnë me bazat e të dhënave shtetërore.
- 5 000 (pesë mijë) lekë në muaj për nëpunësit e strukturave të TIK të institucioneve rajonale /vendore. 
Zbatimi i shtesave si më sipër për pozicionet konkrete bëhet pas miratimit paraprak të Departamentit të Administratës Publike dhe Ministrisë së Financave, bazuar në përshkrimin e pozicionit të punës. 
Përjashtohen nga ky parashikim nëpunësit e Agjencisë Kombëtare të Shoqërisë së Informa-cionit. 
Ngarkohet Agjencia Kombëtare e Shoqërisë së Informacionit të vërë në dispozicion të Departamentit të Administratës Publike dhe Ministrisë së Financave listën e përditësuar të institucioneve që kanë krijuar baza të të dhënave shtetërore dhe janë regjistruar si të tilla pranë këtij institucioni sipas legjislacionit në fuqi. 
Në rast se për institucionet ku janë të punësuar nëpunësit në pozicionet e sipërpërmendura parashikohen shtesa të tjera për kushte pune, nëpunësit e strukturave të TIK do të zgjedhin ndërmjet dy shtesave, por, në asnjë rast, nuk mund t’i përfitojnë të dyja shtesat.”. 
ç) 	Në lidhjen nr. 5, që përmendet në pikën 5, pas emërtesës “Anëtar i Komisionit të Prokurimit Publik” shtohet emërtesa “Koordinator në Institutin e Statistikave (INSTAT)”. 
2. Nëpunësit/punonjësit e administratave rajonale të zonave të mbrojtura do të vazhdojnë të paguhen sipas vendimit përkatës të Këshillit të Ministrave për pagat e punonjësve të shërbimit pyjor. 
3. Efektet financiare, që rrjedhin nga zbatimi i këtij vendimi për vitin 2015, të përballohen nga fondet e miratuara për secilin institucion për vitin 2015 dhe për Arkivin Shtetëror të Sistemit Gjyqësor, Agjencinë Kombëtare të Zonave të Mbrojtura dhe administratat rajonale të zonave të mbrojtura, si dhe Inspektoratin Shtetëror të Ujërave i shtrin efektet financiare nga data e emërimit të nëpunësve/punonjësve në detyrë. 
4. Efektet financiare, që rrjedhin nga zbatimi i parashikimit të shkronjës “c”, të pikës 1, të këtij vendimi, të fillojnë nga data 1 janar 2016. 
Ky vendim hyn në fuqi pas botimit në Fletoren Zyrtare.  

